Henry, par la grâce de Dieu, roy de France, scavoir faisons à tous présens et avenir, que nous, inclinans à la supplication et requeste de nos chers et bien amez les eschevins, manans et habitans de la ville et chastel de Talant les Dijon, tous et chascuns les droicts, previleges, franchises et libertés à eulx octroyés et confirmés par noz prédécesseurs, et dernièrement par feu de bonne mémoire le roy François, dernier décédé, nostre très honoré seigneur et père, que Dieu absolve; ainsy qu’il appert et est contenu es lettres de nos dits prédécesseurs cy attachées, soubs le contre scel de nostre chancellerie, avons ausdits supplians, loué, confirmé et approuvé, et par ces présentes, de nostre certaine science, plaine puissance et authorité royal, louons, continuons, confirmons et approuvons pour en joyr et user par les dits supplians et leurs successeurs, tant et si avant et par la forme et manière qu’ils en ont cy devant deument et justement joy et usé, joissent et usent encore de présent. Si donnons en mandement par ces dites présentes, à noz amez et féaulx conseillers les gens de nostre court de Parlement et de noz Comptes à Dijon, et à tous noz aultres justiciers et officiers ou à leurs lieutenans présens et advenir, et à chascun d’eulx si comme à luy appartiendra, que de nos présens continuation et confirmation, ensemble des dits privileges, franchises et libertez, et de tout l’effect et contenu en ces dittes présentes, ils facent, souffrent et laissent les dits supplians et leurs dits successeurs joyr et user plainement et paisiblement, sans en ce leur faire, mettre ou donner ne souffris estre fait, mis ou donné ores, ne pour le temps advenir, aucun arrest, destourbier ou empeschement en quelque manière que ce soit, lequel si fait, mis ou donné leur avoit esté ou estoit, ostent et mettent et facent oster et mettre incontinent et sans délai à plaine délivrance et au premier estat et dehu. Car tel est nostre plaisir. Et affin que ce soit chose ferme et estable à tousjours, nous avons fait mettre nostre scel à ces dites présentes, sauf en autres choses nostre droict et l’autruy en toutes. Donné à Fontainebleaux, au mois de décembre, l’an de grâce mil cinq cent quarante sept, et de nostre règne le premier. § Par le Roy, MAHIEU. § Visa contentor. MAHIEU.